આગળ કહ્યું એમ લગ્નમાં જતાં હો કે કૉકટેલ પાર્ટીમાં, ઑફિસમાં સ્ટાઇલિશ દેખાવું હોય કે કિટી પાર્ટીમાં વટ પાડવો હોય, સ્કૂલમાં બાળકોના ઓપન હાઉસમાં પણ સિમ્પલ લુક જોઈતો હોય તો ચોકર કામ લાગશે. ડિઝાઇનર વેઅરથી લઈને સિમ્પલ સલવાર-કમીઝમાં પણ ચોકર પોતાની છાપ છોડીને તમારી સુંદરતાને વધારવાનું કામ બેધડક કરી લે છે. આજકાલ ઘણા ફૅશન-ડિઝાઇનરો આ જ કારણથી ચોકરને પોતાના આઉટફિટમાં જડી રહ્યા છે. ચોકરની બીજી વિશેષતા એ છે કે માત્ર ફૅશનક્રેઝી મહિલાઓ અને એ વર્લ્ડ સાથે સંકળાયેલી ઍક્ટ્રેસિસ અને મૉડલ પૂરતો આ ટ્રેન્ડ મર્યાદિત નથી રહ્યો, એને કૉલેજગોઇંગ ગર્લથી લઈને હાઉસવાઇફ અને વર્કિંગ વુમન પણ ફૉલો કરી રહી છે. જોકે એની પસંદગીમાં સાવધાની રાખવાની બાબતમાં અમી પટેલ કહે છે, ‘દરેક ઓકેઝન અને ડ્રેસિંગ પ્રમાણે ચોકરની પસંદગી થાય તો જ એ તમારા લુકને કૉમ્પ્લીમેન્ટ કરે. જેમ કે લગ્નમાં કે પાર્ટીવેઅરમાં સિલ્વર અને ગોલ્ડન મેટલનાં જડાઉ ચોકર વધુ સારાં લાગે છે. ફંકી લુક માટે બીડ અને મેટલનાં ચોકર સારાં લાગે છે. ટ્રાઇબલ લુક માટે મેટલિક ડિઝાઇનનાં ચોકર સુંદર દેખાવ આપે છે. તમે જે પણ પહેરો એમાં તમારા પહેરવેશને અનુરૂપ ડિઝાઇન અને વર્ક હશે તો સો ટકા આ જ્વેલરી તમારા પર દીપી ઊઠશે.’